Αγροτουρισμός

Ο αγροτουρισμός είναι μορφή ήπιου τουρισμού κατά την οποία οι επισκέπτες μένουν σε αγρόκτημα και συμμετέχουν σε αγροτικές εργασίες. Σημείο αναφοράς των διακοπών σε ένα αγρόκτημα-ξενώνα είναι η άμεση επαφή του επισκέπτη με την αγροτική ζωή, τις καλλιέργειες, με την φύση, τη χλωρίδα και την πανίδα, κάτι το ιδιαίτερο για το μεγαλύτερο ποσοστό του σύγχρονου Ευρωπαίου πολίτη, κατοίκου αστικής περιοχής. Πέρα από την υποδοχή και τη φιλοξενία του επισκέπτη σε ένα περιβάλλον λιτό με τοπικό χαρακτήρα και όλες τις απαραίτητες ανέσεις, προβλέπεται και η ενεργή συμμετοχή του τουρίστα σε ένα σύνολο δραστηριοτήτων. Ενδεικτικές από αυτές είναι:
 αγροτικές δραστηριότητες (συμμετοχή στις εργασίες),
 παρατήρηση οικοσυστήματος (πουλιών, πανίδας, χλωρίδας, επισκέψεις υγροβιότοπων, κ.λ.π.)
 αθλήματα περιπέτειας (π.χ. ράφτινγκ, πεζοπορία κ.λ.π.),
 πολιτιστικές περιηγήσεις (π.χ. επισκέψεις σε μοναστήρια, εκκλησίες, λαογραφικά μουσεία, κ.ά., παραδοσιακούς οικισμούς, αρχαιολογικούς χώρους).
 διάφορα μαθήματα (π.χ. μαθήματα αργαλειού, ελληνικών χορών, γαστρονομίας - ελληνικής κουζίνας, γευσιγνωσία, οινοποιεία, τοπικά προϊόντα, κ.λ.π.)

Η βασική ιδιαιτερότητα της πρακτικής αυτής της μορφής τουρισμού στις ανεπτυγμένες αγροτουριστικά χώρες (Ισπανία, Γερμανία, Γαλλία) είναι πως βασίζεται σε διαμονή σε φάρμες στην ύπαιθρο, κάτι το οποίο δεν υπάρχει στον αντίστοιχο βαθμό στην Ελλάδα, αν και διαθέτει μεγάλο αξιοποιήσιμο κεφάλαιο προς αξιοποίηση (λαϊκός και πολιτιστικός πλούτος, γεωφυσικά στοιχεία, κ.τ.λ.) και με τις κατάλληλες προσαρμογές στα δεδομένα του Ελληνικού τοπίου, ο Ελληνικός Αγροτουρισμός μπορεί να βρεθεί σε ανταγωνιστική θέση συμβάλλοντας έτσι στην προστασία του φυσικού περιβάλλοντος και της πολιτιστικής κληρονομιάς, ενώ παράλληλα ενισχύει το εισόδημα των κατοίκων στις περιοχές-προορισμούς.

 Δραστηριότητες στον Αγροτουρισμό 
Ο αγροτουρισμός περιλαμβάνει ποικίλες δραστηριότητες που επιτρέπουν στους επισκέπτες να ζήσουν αυθεντικές εμπειρίες σε αγροτικές περιοχές και να συνδεθούν με τη φύση και την τοπική πολιτιστική κληρονομιά. Ορισμένες από τις πιο συνηθισμένες δραστηριότητες στον αγροτουρισμό περιλαμβάνουν:

 Συμμετοχή σε Αγροτικές Εργασίες
 Οι επισκέπτες μπορούν να συμμετάσχουν στη συγκομιδή αγροτικών προϊόντων, όπως η ελαιοσυγκομιδή, ο τρύγος, ή η συλλογή φρούτων και βοτάνων.
 Παραδείγματα: Συλλογή σταφυλιών στη Νεμέα, συγκομιδή ελιάς στην Κρήτη.
 Εργαστήρια Παραδοσιακής Μαγειρικής
 Μαθήματα μαγειρικής όπου οι επισκέπτες μαθαίνουν να παρασκευάζουν τοπικά φαγητά, όπως πίτες, ψωμί, ή γλυκά.
 Παραδείγματα: Κατασκευή ντολμαδακίων στην Ήπειρο ή ψησίματος ψωμιού στον ξυλόφουρνο.
 Εκπαιδευτικές Περιηγήσεις
 Ξεναγήσεις σε αγροκτήματα και καλλιέργειες για να μάθουν οι επισκέπτες για τις τοπικές γεωργικές πρακτικές, τη βιοποικιλότητα, και την παραγωγή οργανικών προϊόντων.
 Παραδείγματα: Επίσκεψη σε αγροκτήματα με μέλισσες ή φυτείες βοτάνων στο Πήλιο.
 Δραστηριότητες στη Φύση
 Πεζοπορίες, ποδηλασία, ιππασία και παρατήρηση της φύσης σε αγροτικές περιοχές.
 Παραδείγματα: Πεζοπορία σε μονοπάτια των Ζαγοροχωρίων ή παρατήρηση πουλιών σε υγροτόπους.
 Παραγωγή Τοπικών Προϊόντων
 Συμμετοχή στην παρασκευή παραδοσιακών προϊόντων, όπως τυρί, κρασί, ή σαπούνι από ελαιόλαδο.
 Παραδείγματα: Παρασκευή φέτας στη Θεσσαλία ή τσίπουρου στη Μακεδονία.
 Συμμετοχή σε Τοπικές Γιορτές και Φεστιβάλ
 Οι επισκέπτες μπορούν να λάβουν μέρος σε γιορτές που συνδέονται με την αγροτική παραγωγή, όπως γιορτές κρασιού ή συγκομιδής.
 Παραδείγματα: Η Γιορτή Κάστανου στο Πήλιο και η Γιορτή Τρύγου στη Σαντορίνη.
 Εργαστήρια Χειροτεχνίας
 Μαθήματα παραδοσιακών τεχνών, όπως υφαντουργίας, κεραμικής, ή ξυλογλυπτικής.
 Παραδείγματα: Μαθήματα υφαντικής στην Κρήτη ή κατασκευής παραδοσιακών μουσικών οργάνων στη Σκύρο.

 Εξωτερικοί σύνδεσμοι 
 AgroTourNet - Ένα έργο που στηρίζεται από την Ευρωπαϊκή Επιτροπή για την ανάπτυξη εργαλείων ηλεκτρονικής μάθησης και μεθοδολογιών επαγγελματικής εκπαίδευσης στον τομέα του Αγροτουρισμού.
 Agroxenia.net -   Σύνδεσμος Ενώσεων Αγροτουρισμού Ελλάδας, Ο ΣΕΑΓΕ στοχεύει στη διαμόρφωση ταυτότητας στο αγροτουριστικό προϊόν της Ελλάδας καθώς και στην προβολή του σε ένα ευρύτερο κοινό, στη χώρα μας και στο εξωτερικό. Επιδιώκει τη δικτύωση των Ενώσεων Αγροτουρισμού και των επιχειρήσεων-μελών τους, τη διασφάλιση και αναβάθμιση της ποιότητας τοπικά παραγώμενων αγροτουριστικών προϊόντων και υπηρεσιών, τη διευκόλυνση της προώθησης αυτών στις τοπικές αλλά και ευρύτερες αγορές και τέλος στην προσέλκυση και τη διευκόλυνση επισκεπτών από τον ευρύτερο ελλαδικό αλλά και τον διεθνή χώρο.

Κατηγορία:Τύποι τουρισμού

pt:Turismo rural#Agroturismo